CELEX: 52017PC0557
Language: el
Date: 2017-10-02 00:00:00
Title: Σύσταση για ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία εξουσιοδοτείται η Ευρωπαϊκή Επιτροπή να διαπραγματευθεί συμφωνία με τα κράτη CARIFORUM για την προστασία γεωγραφικών ενδείξεων βάσει του άρθρου 145 της συμφωνίας οικονομικής εταιρικής σχέσης CARIFORUM - ΕΕ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 2.10.2017
            COM(2017) 557 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτείται η Ευρωπαϊκή Επιτροπή να διαπραγματευθεί συμφωνία με τα κράτη CARIFORUM για την προστασία γεωγραφικών ενδείξεων βάσει του άρθρου 145 της συμφωνίας οικονομικής εταιρικής σχέσης CARIFORUM - ΕΕ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               
                  Με τη συμφωνία οικονομικής εταιρικής σχέσης (ΣΟΕΣ) CARIFORUM – ΕΕ, δυνάμει του κεφαλαίου 2 ενότητα 2 «διανοητική ιδιοκτησία» άρθρο 145
                     1
                  , καθορίζονται το επίπεδο προστασίας των γεωγραφικών ενδείξεων, οι όροι προστασίας και άλλες παράμετροι. Ωστόσο, δεν έχει καταρτιστεί κατάλογος προστατευόμενων γεωγραφικών ενδείξεων δυνάμει της εν λόγω συμφωνίας. Για αυτόν τον λόγο, στο άρθρο 145 της ΣΟΕΣ περιέχεται επίσης ρήτρα ορισμού συνάντησης με την οποία απαιτείται από τα μέρη να συμπληρώσουν τις διατάξεις περί γεωγραφικών ενδείξεων και να καταρτίσουν τον κατάλογο προστατευόμενων γεωγραφικών ενδείξεων.
               
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Σύμφωνα με τη ΣΟΕΣ CARIFORUM – ΕΕ, απαιτείται από τα μέρη να συμπληρώσουν το καθεστώς προστασίας γεωγραφικών ενδείξεων, συμπεριλαμβανομένου ενός καταλόγου προστατευόμενων ονομασιών. Οι συμφωνίες οικονομικής εταιρικής σχέσης συνάδουν με τις υφιστάμενες διατάξεις κοινής εμπορικής πολιτικής της Ένωσης.
               
            
            
               •Συνοχή με ισχύουσες διατάξεις στον τομέα πολιτικής
            
            
               
                  Άνευ αντικειμένου.
               
            
            
               •Συνοχή με άλλες πολιτικές της Ένωσης
            
            
               
                  Άνευ αντικειμένου.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η νομική βάση του μέτρου είναι το άρθρο 218 της Συνθήκης για τη λειτουργία της Ευρωπαϊκής Ένωσης (ΣΛΕΕ). 
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Άνευ αντικειμένου. Σύμφωνα με το άρθρο 3 της ΣΛΕΕ, η κοινή εμπορική πολιτική εμπίπτει στις αποκλειστικές αρμοδιότητες της Ένωσης.
               
            
            
               •Αναλογικότητα
            
            
               
                  Η σύσταση για απόφαση του Συμβουλίου θα τηρήσει τις διατάξεις που ήδη προβλέπονται στη ΣΟΕΣ. Οι ουσιαστικές προσθήκες θα είναι ο κατάλογος ονομασιών προστατευόμενων γεωγραφικών ενδείξεων και διατάξεις περί διαδικασιών συνεργασίας. Πρόκειται για τα απολύτως αναγκαία για την πλήρωση των απαιτήσεων της ΣΟΕΣ.
               
            
            
               •Επιλογή του νομικού μέσου
            
            
               
                  Το επιλεγμένο μέσο, η διεθνής συμφωνία, είναι το μόνο ενδεδειγμένο μέσο για αυτόν τον σκοπό.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
         
         
            
               •Εκ των υστέρων αξιολογήσεις / έλεγχοι καταλληλότητας ισχύουσας νομοθεσίας
            
            
               
                  Άνευ αντικειμένου. 
               
            
            
            
               •Διαβουλεύσεις με τα ενδιαφερόμενα μέρη
            
            
               
                  Πραγματοποιήθηκαν διαβουλεύσεις πολιτικής με τα κράτη μέλη και το ΕΚ, καθώς και μέσω ομάδων εργασίας του Συμβουλίου και της αντίστοιχης επιτροπής του ΕΚ. Η διαβούλευση με τα κράτη CARIFORUM και τους ενδιαφερόμενους φορείς της ΕΕ πραγματοποιήθηκε στο πλαίσιο της συμβουλευτικής επιτροπής της ΣΟΕΣ CARIFORUM-ΕΕ, καθώς και μέσω ημερίδων και άλλων εκδηλώσεων σχετικών με τις ΓΕ (εκθέσεις, συνεδριάσεις ομάδων παραγωγών κ.λπ.). 
               
            
            
               •Συλλογή και χρήση εμπειρογνωσίας
            
            
               Άνευ αντικειμένου. 
            
            
               •Εκτίμηση των επιπτώσεων
            
            
               
                  Δεν θα διενεργηθεί εκτίμηση επιπτώσεων για την παρούσα πρωτοβουλία, διότι δεν υπάρχουν εναλλακτικές επιλογές πολιτικής. 
               
            
            
               •Καταλληλότητα του κανονιστικού πλαισίου και απλούστευση
            
            
               
                  Άνευ αντικειμένου. 
               
            
            
               •Θεμελιώδη δικαιώματα
            
            
               
                  Στο άρθρο 17 παράγραφος 2 του Χάρτη των Θεμελιωδών Δικαιωμάτων της ΕΕ προβλέπεται ότι η διανοητική ιδιοκτησία προστατεύεται, στην οποία προστασία θα συμβάλει η εν λόγω συμφωνία. 
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Δεν προβλέπονται δημοσιονομικές επιπτώσεις.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η συμφωνία θα εφαρμοστεί εντός του υφιστάμενου πλαισίου της ΣΟΕΣ, με αξιοποίηση της επιτροπής και των διαδικασιών που προβλέπονται εκεί, λεπτομέρειες των οποίων θα αποτελέσουν αντικείμενο περαιτέρω επεξεργασίας στη συμφωνία. 
               
            
            
               •Επεξηγηματικά έγγραφα (για οδηγίες)
            
            
               Άνευ αντικειμένου. 
            
         
         
            
               •Αναλυτική επεξήγηση των επιμέρους διατάξεων της πρότασης
            
            
               
                  Θα προστατευθούν περίπου 180 γεωγραφικές ενδείξεις της Ένωσης από την κατάχρηση και την παραποίηση σε κράτη CARIFORUM, ενώ θα προστατευθούν έως και 30 γεωγραφικές ενδείξεις κρατών CARIFORUM στην Ένωση. Η συμφωνία θα προβλέπει τακτικές επικαιροποιήσεις του καταλόγου των προστατευόμενων γεωγραφικών ενδείξεων, για να διασφαλίζεται η αμοιβαία προστασία νέων γεωγραφικών ενδείξεων.
               
            
            
               Σύσταση για
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία εξουσιοδοτείται η Ευρωπαϊκή Επιτροπή να διαπραγματευθεί συμφωνία με τα κράτη CARIFORUM για την προστασία γεωγραφικών ενδείξεων βάσει του άρθρου 145 της συμφωνίας οικονομικής εταιρικής σχέσης CARIFORUM - ΕΕ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 2 και 4,
            
            
               Έχοντας υπόψη τη σύσταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στο άρθρο 145 της συμφωνίας οικονομικής εταιρικής σχέσης CARIFORUM – ΕΕ προβλέπεται ότι τα μέρη θα καταρτίσουν κατάλογο προστατευόμενων γεωγραφικών ενδείξεων, καθώς και ότι θα καθορίσουν περαιτέρω λεπτομέρειες του καθεστώτος προστασίας τους δυνάμει της ανωτέρω συμφωνίας.  
            
            
               (2)Για να επιτευχθεί αυτός ο σκοπός και να εφαρμοστεί πλήρως το άρθρο 145 της συμφωνίας οικονομικής εταιρικής σχέσης CARIFORUM – ΕΕ, η Επιτροπή χρειάζεται να διεξαγάγει διαπραγματεύσεις με τα κράτη CARIFORUM. 
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η Ευρωπαϊκή Επιτροπή εξουσιοδοτείται να διαπραγματευτεί συμφωνία με τα κράτη CARIFORUM για την προστασία γεωγραφικών ενδείξεων βάσει του άρθρου 145 της συμφωνίας οικονομικής εταιρικής σχέσης CARIFORUM-ΕΕ, συμπεριλαμβανομένης της κατάρτισης καταλόγου προστατευόμενων γεωγραφικών ενδείξεων, σύμφωνα με τις οδηγίες που παρατίθενται στο παράρτημα.
            
            
            
               Άρθρο 2
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, ΕΕ L 289 της 30.10.2008, σ. 3.  
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 2.10.2017
            COM(2017) 557 final
            ΠΑΡΑΡΤΗΜΑ
            της
            σύστασης για ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτείται η Ευρωπαϊκή Επιτροπή να διαπραγματευθεί συμφωνία με τα κράτη CARIFORUM για την προστασία γεωγραφικών ενδείξεων βάσει του άρθρου 145 της συμφωνίας οικονομικής εταιρικής σχέσης CARIFORUM - ΕΕ
            
               
         
         
            
               ΠΑΡΑΡΤΗΜΑ
            
            
            
               Οδηγίες για τη διαπραγμάτευση συμφωνίας περί γεωγραφικών ενδείξεων μεταξύ της Ευρωπαϊκής Ένωσης και των κρατών CARIFORUM 
            
            
            
               1.Η Επιτροπή μπορεί να αρχίσει διαπραγματεύσεις με τα κράτη CARIFORUM με σκοπό τη σύναψη ισορροπημένης συμφωνίας σχετικά με την προστασία γεωγραφικών ενδείξεων, με την οποία να προστατεύονται τα συμφέροντα της ΕΕ και να λαμβάνεται υπόψη το καθεστώς αναπτυσσόμενης χώρας των κρατών CARIFORUM.
            
            
               2.Αντικείμενο διαπραγμάτευσης είναι η προστασία γεωγραφικών ενδείξεων (ΓΕ) προϊόντων γεωργίας και αλιείας, τροφίμων, οίνων, οινοπνευματωδών και άλλων αλκοολούχων ποτών στα αντίστοιχα εδάφη των μερών της συμφωνίας.
            
            
               3.Οι παρούσες οδηγίες δεν καλύπτουν μη γεωργικά προϊόντα.
            
            
               4.Η Επιτροπή θα διεξαγάγει αυτές τις διαπραγματεύσεις βάσει των παρουσών οδηγιών διαπραγμάτευσης, λαμβάνοντας ιδίως υπόψη τις αρχές και τους μηχανισμούς της Συνθήκης για τη λειτουργία της Ευρωπαϊκής Ένωσης και τις υποχρεώσεις που απορρέουν από τους κανόνες του ΠΟΕ.